b'\n_START_ARTICLE_\nBasil Hiiri\n_START_PARAGRAPH_\nBasil Hiiri (engl. Basil from Baker Street) on Disneyn hahmo, joka esiintyy Basil Hiiri \xe2\x80\x93 Mestarietsiv\xc3\xa4 -piirroselokuvassa ja sarjakuvissa. Basil Hiiri on hiirimaailman Sherlock Holmes ja asuu Holmesin kellarissa Baker Street 221B:ss\xc3\xa4. H\xc3\xa4nen apulaisensa on tohtori Dawson ja p\xc3\xa4\xc3\xa4vihollisensa Professori Ratigan._NEWLINE_Basil Hiiri -sarjakuvia on ilmestynyt 57 ja lyhyit\xc3\xa4 vitsisarjoja 10. Sarjaa ovat k\xc3\xa4sikirjoittaneet Paul Halas, Tom Anderson, Fran\xc3\xa7ois Corteggiani, Evert Geradts ja Frank Jonker. Piirt\xc3\xa4ji\xc3\xa4 ovat olleet muun muassa Giorgio Cavazzano, Xavier Vives Mateu ja espanjalaisen Comicup Studion taiteilijat. Ensimm\xc3\xa4inen Basil-tarina oli vuonna 1986 julkaistu piirroselokuvan sarjakuvasovitus Basil Hiiri \xe2\x80\x93 Mestarietsiv\xc3\xa4 (ital. Basil d\xc3\xa9tective priv\xc3\xa9, Fran\xc3\xa7ois Corteggianin k\xc3\xa4sikirjoittama ja Giorgio Cavazzanon piirt\xc3\xa4m\xc3\xa4). Tarinoita on julkaistu eniten Hollannissa (53) ja Suomessa (31) sek\xc3\xa4 eri Pohjoismaissa._NEWLINE_Muista Disney-sarjakuvista poiketen Basil Hiiri kumppaneineen asuu todenmukaisessa ihmisten Lontoossa. Lontoon katukuvaan on sijoitettu miniatyyrimaailma omine pankkeineen, pubeineen ja muine hiirikokoisine paikkoineen.'